b'\n_START_ARTICLE_\nClub B\xc3\xa0squet Roser\n_START_SECTION_\nAnys 1930\n_START_PARAGRAPH_\nEl Centre Parroquial Roser, actualment Club B\xc3\xa0squet Roser, al barri del Fort Pienc de Barcelona, va n\xc3\xa9ixer el 2 de juny de l\'any 1933 a la parr\xc3\xb2quia de la Mare de D\xc3\xa9u del Roser inicialment amb el nom de Conquesta.  Aquest va ser el nom amb el qual el grup parroquial va fer la inscripci\xc3\xb3 a la Federaci\xc3\xb3 de Joves Cristians de Catalunya (FJCC), coneguts llavors com els fejocistes._NEWLINE_La pista de terra encara estava en fase de construcci\xc3\xb3 i faltava aplanar el terreny, per\xc3\xb2 l\'equip aquell mateix any va comen\xc3\xa7ar a jugar partits amistosos, el primer d\'ells va ser al camp del Sant Mart\xc3\xad del Clot. Tamb\xc3\xa9 va jugar alguns torneigs, com el triangular anomenat "Perfeccionament" al camp del Santa Madrona._NEWLINE_L\'any 1934 el Roser juga la seva primera lliga al Campionat de Catalunya organitzat pels fejocistes, ho fa a primera categoria juntament amb els equips Santa Madrona, Esportiva Matar\xc3\xb3, Badalona, Saba Nova i New Catalonia. Al final del campionat ocup\xc3\xa0 un meritori tercer lloc a la classificaci\xc3\xb3._NEWLINE_Les seg\xc3\xbcents temporades i fins a l\'esclat de la Guerra Civil, al juliol de 1936, l\'equip va continuar competint dintre de la mateixa categoria. El fundador i \xc3\xa0nima va ser en Manel Pag\xc3\xa9s, que juntament amb els germans Xicoy, en Cabrera, Casa\xc3\xb1as i Nieto s\xc3\xb3n la primera saga de jugadors que durant molts anys van passejar el nom del Roser per quasi totes les pistes de b\xc3\xa0squet de la prov\xc3\xadncia de Barcelona.\n_START_SECTION_\nAnys 1940\n_START_PARAGRAPH_\nDespr\xc3\xa9s de la guerra, tot i que la pista del Roser havia estat malmesa, l\'equip torna a ajuntar-se el mateix 1939. Al febrer del 1940, es constitueix a la parr\xc3\xb2quia les Juventudes de Acci\xc3\xb3n Cat\xc3\xb3lica Espa\xc3\xb1ola (JACE), a partir d\'aquell moment l\'equip es dir\xc3\xa0 durant molts anys Jace Rosario. Fins a iniciar les competicions l\'equip participa en torneigs llampecs amb altres equips similars de les parr\xc3\xb2quies._NEWLINE_El primer campionat dioces\xc3\xa0 comen\xc3\xa7a a finals del 1940 on el Roser participa novament a la primera categoria juntament amb equips com el Collblanc, Horta, Santa Maria de Sans, etc., aix\xc3\xad mateix jug\xc3\xa0 cada any la "Gran Copa Jace" torneig molt important i representatiu de les competicions diocesanes i on el Roser va participar durant molts anys. Per\xc3\xb2 el club tenia en aquell moment un bon equip i el 20 d\'octubre del 1943 va donar-se d\'alta a la Federaci\xc3\xb3 Catalana de B\xc3\xa0squet._NEWLINE_Va comen\xc3\xa7ar a jugar la lliga federativa a la tercera categoria, per\xc3\xb2 aquella mateixa temporada aconsegueix pujar a la segona juntament amb equips com l\'Horta, Jac Sants, BAM, Gaudi, etc. De totes maneres l\'equip dels aspirants del Roser va restar durant un quants anys m\xc3\xa9s a la lliga diocesana, que a partir de l\'any 1949 passa a anomenar-se OAR o Obra Atl\xc3\xa9tico Recreativa.\n_START_SECTION_\nAnys 1950\n_START_PARAGRAPH_\nEl Roser, com molts altres equips parroquials, va desenvolupar en aquells anys de la d\xc3\xa8cada dels cinquanta i seixanta, una gran activitat social que anava molt m\xc3\xa9s enll\xc3\xa0 de l\'esport. Va tenir seccions de teatre, cineclub, excursionisme, tennis taula, escacs, dansa i tamb\xc3\xa9 altres esports com van ser l\'hoquei, en dos per\xc3\xadodes 1963-1970 i 1973-1986, i un equip de futbol sala._NEWLINE_Arran del deteriorament de les relacions entre la Federaci\xc3\xb3 i el JACE, el Roser va tenir un enfrontament amb la Federaci\xc3\xb3 i l\'equip va ser donat de baixa el 22 d\'octubre de l\'any 1952. Van ser sis anys competint novament a la lliga OAR fins que a la temporada 1958-1959 es va tornar a la Federaci\xc3\xb3 oblidant els enfrontaments del passat. En aquells sis anys es produeix un nou cicle, els jugadors fundadors de l\'equip es retiren i donen pas a nous jugadors que van conquerir molts t\xc3\xadtols al campionat de l\'OAR, \xc3\xa9s el temps dels Cemeli, Cantos, Del Ba\xc3\xb1o, Vall\xc3\xa9s, Febrer, Ferrer, Castellano, Cardona, els germans Puig i Manuel Fernandez "Lito", un jugador que va competir al Roser durant quasi trenta anys. En aquells anys hi ha com a entrenador en Carles Cuadern._NEWLINE_El 27 de maig del 1954 fa la seva presentaci\xc3\xb3, per primera vegada, l\'equip femen\xc3\xad del Roser, portava el nom de J.F.A.C. Rosario (Juventudes Femeninas de Acci\xc3\xb3n Cat\xc3\xb3lica), tot i que van poder formar-se dos equips la seva traject\xc3\xb2ria va ser molt curta. Quan l\'equip mascul\xc3\xad el 1958 torna a la Federaci\xc3\xb3, l\'equip perd al seu jugador m\xc3\xa9s valu\xc3\xb3s: Del Ba\xc3\xb1o, que \xc3\xa9s fitxat pel Bar\xc3\xa7a, per\xc3\xb2 tamb\xc3\xa9 Cemeli i Cantos que ho fan per l\'Espanyol, tots tres tornaran anys m\xc3\xa9s tard al Roser.\n_START_SECTION_\nAnys 1960 i 1970\n_START_PARAGRAPH_\nL\'any 1961 la pista del Roser deixa la terra per passar al ciment. En aquesta d\xc3\xa8cada dels seixanta es produeixen canvis en el m\xc3\xb3n del b\xc3\xa0squet, uns equips opten per la professionalitat i l\'espectacle, mentrestant altres aposten per ser amateurs i competir nom\xc3\xa9s a l\'\xc3\xa0mbit catal\xc3\xa0. \xc3\x89s el cas del Roser que a m\xc3\xa9s a m\xc3\xa9s porta a terme activitats socials al barri, aix\xc3\xb2 s\xc3\xad, cada vegada m\xc3\xa9s deslligats de la parr\xc3\xb2quia. Clubs modests com el Roser pateixen anys de crisis fins al punt que, per temes econ\xc3\xb2mics, el club es d\xc3\xb3na de baixa de la Federaci\xc3\xb3 l\'any 1966._NEWLINE_Una vegada m\xc3\xa9s es torna a les competicions de l\'OAR, m\xc3\xa9s modestes per\xc3\xb2 a les que poden fer front a les despeses. L\'equip juvenil en aquells anys d\xc3\xb3na triomfs al club proclamant-se campions de Catalunya a la temporada 1967-1968, per\xc3\xb2 no hi havia planter i quan l\'equip es desf\xc3\xa0 deixa al club sense equip mascul\xc3\xad entre els anys 1971 al 1973. Per sort l\'equip femen\xc3\xad continua competint a la Primera Categoria de l\'OAR i guanyant t\xc3\xadtols, aquell equip estava format per l\'emblem\xc3\xa0tica Teresa Balart, que va ser tamb\xc3\xa9 entrenadora durant molts anys, i les jugadores Gloria Latre, Olga P\xc3\xa9rez i M\xc2\xaa Jes\xc3\xbas P\xc3\xa9rez, entre d\'altres. A la temporada 1976-1977 el Roser torna novament a la Federaci\xc3\xb3 que ja no ha deixat fins al dia d\'avui.\n_START_SECTION_\nAnys 1980\n_START_PARAGRAPH_\nEn aquests anys tan dif\xc3\xadcils en Carles Cuadern es fa c\xc3\xa0rrec de la secci\xc3\xb3 de b\xc3\xa0squet i amb la seva experi\xc3\xa8ncia el va projectar a poc a poc cap endavant. M\xc3\xa9s tard seria president del club entre el 1987 i el 1996, any en qu\xc3\xa8 la Federaci\xc3\xb3 Catalana de B\xc3\xa0squet li va retre un gran homenatge per la seva tasca de quasi cinquanta anys dedicats al b\xc3\xa0squet. A principis dels vuitanta, amb un gran esfor\xc3\xa7 econ\xc3\xb2mic, \xc3\xa9s reformada novament la pista. Anys m\xc3\xa9s tard, el 1986, es posa en marxa uns dels objectius que de sempre s\'havia proposat el club: l\'escola de b\xc3\xa0squet. Amb el vistiplau de la Federaci\xc3\xb3, nens i nenes entre els 7 i els 14 anys, procedents en la seva majoria del barri i de les escoles properes, inicien la seva formaci\xc3\xb3 com a jugadors per\xc3\xb2 tamb\xc3\xa9 com a esportistes de futur, amb la idea de superar-se i sobretot sentir-se orgullosos de formar part d\'un club com el Roser. S\'havia comen\xc3\xa7at a fer planter i aquesta formaci\xc3\xb3 de jugadors donaria els seus fruits anys m\xc3\xa9s tard.\n_START_SECTION_\nAnys 1990 i 2000\n_START_PARAGRAPH_\nLa d\xc3\xa8cada dels noranta \xc3\xa9s la de projecci\xc3\xb3 del Roser. Els equips femenins ascendeixen a Primera Catalana a la temporada 1991-1992 i m\xc3\xa9s tard a la Segona Divisi\xc3\xb3 B. Els equips masculins per la seva part, no ho faran fins a finals del noranta, de la m\xc3\xa0 del seu entrenador Josep Maria Puyal, que havia estat jugador del club des de l\'any 1986. A la temporada 1999/2000 pugen a Copa Catalunya on es mantindran durant cinc anys i a la 2003-2004 es guanya el campionat i pugen a la lliga EBA, fita molt important per un club modest i amb el mitjans que compta. La planificaci\xc3\xb3 i el treball de molt anys de directius i entrenadors havia donat els seus fruits. Tamb\xc3\xa9 i des de setembre del 2010 compta amb una Penya Blaugrana oberta a tots els socis i simpatitzants.\n_START_SECTION_\nTemporada 2012-2013\n_START_PARAGRAPH_\nActualment el club, deslligat del Centre Parroquial,  est\xc3\xa0 tramitant el trasllat a una nova seu i les seves pistes de b\xc3\xa0squet ja estan funcionant al Complex Esportiu Municipal Fort Pienc, al carrer Marina 111. Tot i aquests problemes el B\xc3\xa0squet Roser ha fet possible que aquesta temporada 2012-2013 estiguin en competici\xc3\xb3 26 equips, 13 masculins (1 mini, 2 pre-infantils, 1 infantil, 1 cadet, 4 juniors, 1 sot21 i 3 s\xc3\xa8niors) i 13 femenins (2 minis, 1 pre-infantil, 2 infantils, 1 cadet, 3 juniors, 1 sot21 i 3 s\xc3\xa8niors) amb un total de 265 jugadors. Aix\xc3\xad mateix es mant\xc3\xa9 l\'Escola de B\xc3\xa0squet on participen 25 nens.'